ToekomsVenster: Geestelike vadershttps://rak2.spens.co.za/radio/2015-onderhoude/jannie-pelser-toekomsvenster-99.mp3 Foto: Currentbuzz.my Hierdie dinge skryf ek nie om julle skaam te maak nie, maar om julle as my geliefde kinders tereg te wys, want al sou julle ook duisende leermeesters in Christus hê, baie vaders het julle nie.- 1 Korintiërs 4:1-17 Geestelike vaders tree as mentors op om jonger gelowiges deur hulle voorbeeld te begelei. Hulle dwing gesag af deur hulle gees van liefde en vriendelikheid en deur kennis en ervaring wat hulle tot so ‘n mate verwerf het dat hulle as natuurlike rolmodelle geïdentifiseer word. Dit is met ander woorde nie noodwendig ‘n persoon met status of met ‘n bepaalde aanstelling nie, maar iemand wat hom- of haarself onderskei het en volgelinge spontaan betrek. Ons het meer van sulke lewensmentors nodig in ons land. Ons land vra mense met integriteit om ons uit die moeras van allerlei vergrype te lei. Ons regstelsel werk alleen wannneer daar ‘n gewillige en respekvolle onderwerping daaraan uitgeleef word. Mense met lewenswysheid en geestelike leierskap kan ons weer inspireer om ons morele waardes weer op te skerp en uit te leef. Hulle is die gidse op ons onbekende en soms moeilike lewensreise. Wees op die uitkyk vir so ‘n vader! Hulle is daar buite. Dit is nie super vleklose mense nie, maar tog egte eerlike rolmodelle en mentors. Reik uit na iemand wat jou kan begelei op jou reis. Dalk is jy so ‘n persoon en vervul jy alreeds so ‘n rol. Wees dan toegewyd aan hierdie besondere roeping!